উনি কাঁচকলা দেখাচ্ছেন কারণ, উনি দাবী করছেন যে – “যন্ত্রটিতে প্রথমে বাইরের যেকোনো শক্তি জ্বালানি হিসেবে ১০ মিনিট ব্যবহার করতে হয়। এরপর পুনর্চক্রাকার (রিসাইকেল) পদ্ধতিতে ৪০ শতাংশ বিদ্যুৎ যন্ত্রটি জ্বালানি শক্তি হিসেবে ব্যবহার করে বাকি ৬০ শতাংশ সঞ্চালন করে।” অদ্ভুত ব্যাপার! প্রথম দেয়া ১০ মিনিটের জ্বালানি দিয়ে, পরবর্তীতে যন্ত্রটি ৪০ ভাগ বিদ্যুৎ ব্যবহার করে ৬০ ভাগ বিদ্যুৎ তৈরি করছে – ব্যাপারটা যে শুধু শক্তির নিত্যতা সুত্রকে কাঁচকলা দেখাচ্ছে তাই-ই নয়, বরং প্রতিষ্ঠিত সূত্রকে কাঁচকলা দেখাবার জন্য জালাল সাহেব নোবেল পাওয়ারয‌োগ্য! শক্তির নিত্যতা সূত্র বলে – “শক্তির বিনাশ বা সৃষ্টি নেই, শক্তি কেবল এক রূপ থেকে অন্য রূপে পরিবর্তিত হয় মাত্র। এবং পৃথিবীর মোট শক্তির পরিমান নির্দিষ্ট ও অপরিবর্তনীয়” অর্থাৎ আপনি কোন সিস্টেমে যে পরিমাণ শক্তি দেবেন, তার চেয়ে বেশি পরিমানে শক্তি কোনভাবেই সেখান থেকে পাবেন না। আপনি ২ কেজি আটা আর ২ কেজি পানি দিয়ে কখনোই ৬ কেজি রুটি বানাতে পারবেননা। কিন্তু জালাল সাহেব ৪০ ভাগ বিদ্যুৎ দিয়ে ৬০ ভাগ বিদ্যুৎ উৎপাদন করে দেখিয়েছেন যে শক্তি হিসেবে যা দিচ্ছেন তার থেকে বেশি শক্তি তিনি পাচ্ছেন। সোজা কথায়, উনার যন্ত্র শক্তি তৈরি করছে! অথচ পদার্থবিজ্ঞানের সূত্রানুযায়ী শক্তিকে সৃষ্টি বা ধ্বংস করতে পারার কথা নয়!